Huiskok se Gemmerkoekies met witsjokolade | huiskok
Huiskok se Gemmerkoekies met witsjokolade
Een van die wonderlike kombuisrituele waarna ek verlang, is die volmaak van die koekblikke. My ma het dit op ‘n skaal gedoen wat in my kindergemoed ons huis in ‘n koekiefabriek omskep het.
Gemmerkoekies soos my ma dit gemaak het.
Dan is die koekblikke uitgehaal en vol kleinkoekies met die mooiste name gevul soos anyskoekies, soentjies, konfythartjies, skurwejantjies en die kroonprinses van die koekblik: die outydse soetkoekie. Maar die koekie waarop ek my oog gehad het, was wat Ma eintlik vir die grootmense gebak het: die gemmerkoekie. Soos die jare aangaan speel ek met maniere om ekstra byt aan die koekie te gee, want ek glo as jy in ‘n gemmerkoekie byt moet hy terugbyt! Tintel, nie brand soos rissie nie. Ek het al die gemmer opgezoep met wonderpeper, naeltjies en selfs mosterdpoeier. Natuurlik ook vars, fyngerasperde gemmer t en ekstra versuikerde gemmerstukkies.
Gemmerkoekies met ‘n sjokolade-wang
Met hierdie resep haal ek die peperpot uit. Die witpeper saam met die gemmer verklap iets van die koekies se roemryke verlede – en die tyd in die Middeleeue wat peper werklik peperduur was. Vandag maak ek die outydse lekkerte byderwets deur dit in gesmelte witsjokolade te doop. En ja, met ‘n knippie peper by.
GEMMERKOEKIES MET GESMELTE WITSJOKOLADE
Maak 8 dosyn koekies (gesmelte witsjokolade genoeg vir 4 dosyn koekies)
375 ml sonneblom- of canola olie
125 ml molasse
2,5 ml varsgerasperde neutmuskaat
Mespunt fyn witpeper
Suiker, vir rol
Doopsel: (genoeg om 4 dosyn koekies halfkant te doop)
200 g witsjokolade, in stukkies
15 ml smeer (vegetable fat) soos Holsum of Wooden Spoon (nie botter of margarien nie)
Verhit oond tot 180C. Voer bakplate met bakpapier uit.
Meng die suiker en olie goed saam in ‘n groot mengbak. Voeg die eiers beurtelings by en meng goed deur na elke byvoeging. Meng molasse by.
Gebruik ‘n aparte mengbak en sif die droë bestanddele saam; meng dit dan geleidelik by die eier-suikermengsel in tot goed ingewerk.
Vorm okkerneut-grootte balletjies met die handpalm en rol in die suiker. Plaas die bolletjies op die bakplaat met 5 cm spasies tussenin. (Dit sprei uit as dit bak). Bak sowat 12-15 min tot goudbruin. Die koekies moenie bleek wees nie. Die koekies sal krakerig bo-op lyk. Dis baie sag as dit uit die oond kom, maar die buitekant sal bros raak wanneer dit afkoel. Laat sowat 2 minute in die pan staan en plaas dan op die afkoelrak.
Smelt sjokolade en die Holsum oor lae hitte in ‘n dubbelkoker. Moenie ‘n deksel opsit of stoom laat inkom nie. Roer deurentyd tot gesmelt. Doop die koekies halfpad in die sjokolade, laat oortollige sjokolade afdrup en plaas op afkoelrak of op waspapier tot sjokolade geset is.
Volg gerus my koskwetters by @huiskok en my weeklikse kosrubrieke in Die Burger Versnit-bylaag. Ek praat ook gereeld op RSG kosgeite wat die nuuskierigheid prikkel.
← Dutch baby – ‘n pronkerige pofpannekoek vir somerweer
Flentertjie varkblad neem die Kersgammon se plek in →
2 Responses to “Huiskok se Gemmerkoekies met witsjokolade”
Hester December 4, 2014 at 3:29 am #
Alles altyd lekker!
huiskok December 4, 2014 at 9:15 am #
Dankie. En Di maak lekker baie dat mens kan uitdeel ook.
Geroosterde kersietamatiesous vir pasta-aand + soetrissie agrodolce op bruschetta met geklopte roomkaas en feta